PROJEKTS

LATVIJAS REPUBLIKAS MINISTRU KABINETS

2014.gada Noteikumi Nr.\_\_\_\_\_

Rīgā (prot. Nr.\_\_\_, \_\_\_.§)

***De minimis* atbalsta uzskaites un piešķiršanas kārtība, *de minimis* atbalsta uzskaites veidlapu paraugi**

*Izdoti saskaņā ar*

*Komercdarbības atbalsta kontroles likuma
48.panta pirmo daļu*

**1. Vispārīgais jautājums**

 1. Noteikumi nosaka *de minimis* atbalsta uzskaites un piešķiršanas kārtību, kā arī apstiprina šādus *de minimis* atbalsta uzskaites veidlapu paraugus:

 1.1. Uzskaites veidlapa par saņemto *de minimis* atbalstu (1.pielikums);

 1.2. Uzskaites veidlapa jauna *de minimis* atbalsta piešķiršanai (2.pielikums).

**2. Atbalsts, kas pieprasīts saskaņā ar Eiropas Komisijas (EK) 2013.gada 18.decembra Regulu Nr.1407/2013 par Līguma par Eiropas Savienības darbību 107. un 108. panta piemērošanu de minimis atbalstam**

 2. Komercsabiedrība, kura vēlas saņemt *de minimis* atbalstu saskaņā ar Komisijas 2013.gada 18.decembra regulas (EK) Nr.1407/2013 par Līguma par Eiropas Savienības darbību 107. un 108.panta piemērošanu *de minimis* atbalstam (turpmāk – Komisijas regula Nr.1407/2013) 3., 4. un 5.panta nosacījumiem, atbalsta sniedzējam kopā ar iesniegumu atbalsta saņemšanai iesniedz uzskaites veidlapu (1.pielikums) par komercsabiedrības kārtējā gadā un iepriekšējos divos fiskālajos gados saņemto *de minimis* atbalstu.

 3. Uzskaites veidlapu par saņemto *de minimis* atbalstu komercsabiedrība var iesniegt papīra dokumenta formā vai elektroniski.

 4. Komercsabiedrība uzskaites veidlapās par saņemto *de minimis* atbalstu atspoguļo informāciju par komercsabiedrības iepriekš saņemto *de minimis* atbalstu neatkarīgi no atbalsta sniegšanas veida un atbalsta sniedzēja. Ja komercsabiedrība iepriekš *de minimis* atbalstu nav saņēmusi, tā attiecīgo informāciju norāda iesniegumā atbalsta saņemšanai.

 5. Komercsabiedrība šo noteikumu 9.punktā minētajos gadījumos, aizpildot uzskaites veidlapu par saņemto *de minimis* atbalstu (1.pielikums), norāda informāciju:

 5.1. katram apvienošanā iesaistītajam uzņēmumam iepriekš piešķirto *de minimis* atbalsta apmēru;

 5.2. katram sadalīšanā iesaistītajam jaunajam uzņēmumam iepriekš piešķirto *de minimis* atbalsta apmēru, taču gadījumā, ja nav iespējams izpildīt šo noteikumu, nosacījumu, to veic proporcionāli, ņemot vērā katra jaunā uzņēmuma paša kapitāla bilances vērtību sadali faktiskajā datumā.

5.3. iepriekš piešķirto *de minimis* atbalsta apmēru tādam uzņēmumam, kas ir iegādāts pēdējo 3 gadu laikā (norāda iegādes datumu).

 6. Atbalsta sniedzējs, pamatojoties uz komercsabiedrības iesniegtajās uzskaites veidlapās norādīto informāciju par iepriekš saņemto *de minimis* atbalstu, izvērtē piešķiramā *de minimis*  atbalsta apmēru un aizpilda uzskaites veidlapu (2.pielikums) jauna *de minimis* atbalsta piešķiršanai.

 7. Uzskaites veidlapā jauna *de minimis* atbalsta piešķiršanai atbalsta sniedzējs norāda atbalsta summu, kādu piešķir konkrētai komercsabiedrībai. Atbalsta apmērs nedrīkst pārsniegt Komisijas regulas Nr.1407/2013 3.panta 2.punktā noteikto summu.

 8. Izvērtējot piešķiramā atbalsta apmēru, tiek vērtēts saņemtais *de minimis* atbalsts viena vienota uzņēmuma līmenī. Viens vienots uzņēmums šo noteikumu izpratnē atbilst Komisijas regulas Nr.1407/2013 2.panta 2.punktā noteiktajai definīcijai.

 9. Atbalsta sniedzējam pirms *de minimis* atbalsta piešķiršanas ir jāizvērtē, vai ir bijusi komercsabiedrības apvienošanās, sadalīšana vai iegāde.

 10. Atbalsta sniedzējam šo noteikumu 9.punktā minētajos gadījumos jāievēro Komisijas regulas Nr.1407/2013 3.panta 8. un 9.punktā ietvertos nosacījumus.

11. Ja atbalsta sniedzējs pirms lēmuma par atbalsta piešķiršanu konstatē, ka piešķiramā valsts atbalsta apmērs pārsniegs Komisijas regulas Nr.1407/2013 3.panta 2.punktā noteikto *de minimis* atbalsta apmēru, tas Finanšu ministrijā iesniedz no komercsabiedrības saņemto uzskaites veidlapu par saņemto *de minimis* atbalstu (1.pielikums) un informāciju par plānoto *de minimis* atbalstu.

 12. Ja uzskaites veidlapa par saņemto *de minimis* atbalstu no komercsabiedrības saņemta papīra formā, atbalsta sniedzējs Finanšu ministrijā iesniedz minētās uzskaites veidlapas kopiju.

13. Ja Finanšu ministrija konstatē, ka izpildās šo noteikumu 11.punktā norādītais, tā informē atbalsta sniedzēju, ka tam Komercdarbības atbalsta kontroles likumā noteiktajā kārtībā jāiesniedz izvērtēšanai Finanšu ministrijā individuālā atbalsta projekta paziņojums.

 14. Ja Finanšu ministrija konstatē, ka plānotais atbalsts nepārsniedz Komisijas regulas Nr.1407/2013 3.panta 2.punktā noteikto pieļaujamo *de minimis* atbalsta apmēru, tā informē atbalsta sniedzēju, ka plānoto atbalstu ir atļauts sniegt saskaņā ar Komisijas regulas Nr.1407/2013 nosacījumiem (norāda pamatojumu).

 15. Atbalsta sniedzējs lēmumā par *de minimis* atbalsta piešķiršanu norāda, ka atbalsts tiek piešķirts saskaņā ar Komisijas regulu Nr.1407/2013.

 16. Ja atbalsta sniedzējs uzskaites veidlapu jauna *de minimis* atbalsta piešķiršanai sagatavo papīra dokumenta formā, to sagatavo divos eksemplāros, no kuriem viens eksemplārs glabājas pie atbalsta sniedzēja, bet otrs - komercsabiedrībā.

 17. Komercsabiedrība uzskaites veidlapas *de minimis* atbalsta piešķiršanai (2.pielikums) glabā 10 gadus no dienas, kad tā saņēmusi pēdējo *de minimis* atbalstu.

 18. Atbalsta sniedzējs uzskaites veidlapas *de minimis* atbalsta piešķiršanai glabā 10 gadus no dienas, kad konkrētai komercsabiedrībai šāds atbalsts piešķirts. Ja *de minimis* atbalsts sniegts atbalsta programmas ietvaros, atbalsta sniedzējs no komercsabiedrības saņemtās uzskaites veidlapas par komercsabiedrības saņemto *de minimis* atbalstu glabā 10 gadus no dienas, kad atbalsta programmas ietvaros piešķirts pēdējais atbalsts attiecīgajai komercsabiedrībai.

**3. Atbalsts, kas pieprasīts saskaņā ar Eiropas Komisijas (EK) 2006.gada 15.decembra Regulu Nr.1998/2006 par Līguma 87. un 88. panta piemērošanu de minimis atbalstam**

 19. Komercsabiedrība, kura vēlas saņemt *de minimis* atbalstu saskaņā ar Komisijas 2006.gada 15.decembra Regulas (EK) Nr. 1998/2006 par Līguma 87. un 88.panta piemērošanu *de minimis* atbalstam (turpmāk - Komisijas regula Nr.1998/2006) 2.panta nosacījumiem, atbalsta sniedzējam papīra formā vai elektroniski kopā ar iesniegumu atbalsta saņemšanai iesniedz uzskaites veidlapu par saņemto *de minimis* atbalstu (3.pielikums). Minētajā veidlapā sniedz ziņas par komercsabiedrības kārtējā gadā un iepriekšējos divos fiskālajos gados saņemto
*de minimis* atbalstu.

 20. Atbalsta sniedzējs, pamatojoties uz šo noteikumu 19.punktā minētajā veidlapā sniegtajām ziņām, aizpilda uzskaites veidlapu jauna *de minimis* atbalsta piešķiršanai (4.pielikums), lai noteiktu konkrētai komercsabiedrībai pieļaujamo
*de minimis* atbalsta apmēru. Atbalsta sniedzējs uzskaites veidlapu jauna
*de minimis* atbalsta piešķiršanai sagatavo papīra formā (divos eksemplāros) vai elektroniski. Ja attiecīgo uzskaites veidlapu sagatavo papīra formā, vienu eksemplāru glabā pie atbalsta sniedzēja, bet otru - komercsabiedrībā.

 21. Uzskaites veidlapā jauna *de minimis* atbalsta piešķiršanai atbalsta sniedzējs norāda atbalsta summu, kādu piešķir konkrētai komercsabiedrībai.

 22. Atbalsta sniedzējs lēmumā par atbalsta piešķiršanu norāda piešķirtā atbalsta *de minimis* būtību saskaņā ar Komisijas regulas Nr. 1998/2006 3.panta 1.punktu.

 23. Ja saskaņā ar komercsabiedrības iesniegto informāciju plānotais atbalsts pārsniedz Komisijas regulas Nr. 1998/2006 2.panta 2.punktā noteikto *de minimis* atbalsta apmēru, atbalsta sniedzējs pirms lēmuma pieņemšanas par atbalsta piešķiršanu par to informē Finanšu ministriju.

 24. Atbalsta sniedzējs Finanšu ministrijā iesniedz no komercsabiedrības saņemto uzskaites veidlapu par saņemto *de minimis* atbalstu (3.pielikums) un informāciju par plānoto *de minimis* atbalstu. Ja uzskaites veidlapa par saņemto
*de minimis* atbalstu no komercsabiedrības saņemta papīra formā, atbalsta sniedzējs Finanšu ministrijā iesniedz minētās uzskaites veidlapas kopiju.

 25. Ja Finanšu ministrija konstatē, ka plānotais *de minimis* atbalsts pārsniegs Komisijas regulas Nr. 1998/2006 2.panta 2.punktā noteikto *de minimis* atbalsta apmēru, tā informē atbalsta sniedzēju, ka tam Komercdarbības atbalsta kontroles likumā noteiktajā kārtībā jāiesniedz izvērtēšanai Finanšu ministrijā individuālā atbalsta projekta paziņojums.

 26. Ja Finanšu ministrija konstatē, ka plānotais *de minimis* atbalsts nepārsniegs Komisijas regulas Nr. 1998/2006 2.panta 2.punktā noteikto *de minimis* atbalsta apmēru, tā informē atbalsta sniedzēju, ka plānoto atbalstu ir atļauts sniegt saskaņā ar Komisijas regulas Nr. 1998/2006 nosacījumiem.

**4. Noslēguma jautājumi**

1. Šo noteikumu 19. - 26.punkts un 3. un 4.pielikums ir spēkā līdz 2014.gada 1.jūlijam.
2. Atzīt par spēku zaudējušiem Ministru kabineta 2008.gada 5.februāra noteikumus Nr.58 „[Noteikumi par *de minimis* atbalsta uzskaites un piešķiršanas kārtību](http://likumi.lv/doc.php?id=188018) un *de minimis* atbalsta uzskaites veidlapu paraugiem” (Latvijas Vēstnesis, 2008, 24.nr.; 2013, 169.nr.).

Ministru prezidente L. Straujuma

Finanšu ministrs A.Vilks

17.06.2014 10:08

1124

I.Lubāns

Finanšu ministrijas
Komercdarbības atbalsta kontroles departamenta
juriskonsults

67095481, imants.lubans@fm.gov.lv